

ประกาศองค์การบริหารส่วนตำบลคลองศก

**เรื่อง การยื่นแบบและการชำระภาษีโรงเรือนและที่ดินประจำปี 2556**

**ตามพระราชบัญญัติภาษีโรงเรือนและที่ดินพุทธศักราช 2475**

**....................................................................**

เพื่อให้การปฏิบัติงานตามอำนาจหน้าที่ขององค์การบริหารส่วนตำบลคลองศก เป็นไปด้วยความเรียบร้อยและเพื่อให้ราษฎรในท้องถิ่นที่ตำบลคลองศกทราบและถือปฏิบัติต่อไป ให้เจ้าของ โรงเรือนและที่ดินสิ่งปลูกสร้างยื่นแบบพิมพ์แสดงรายการทรัพย์สิน (แบบ ภ.ร.ด. 2) ต่อพนักงานเจ้าหน้าที่ ณ องค์การบริหารส่วนตำบลคลองศก โดยเริ่มตั้งแต่วันที่ 1 มกราคม - 28 กุมภาพันธ์ ของทุกปี

ภาษีโรงเรือนและที่ดิน หมายถึง ภาษีที่จัดเก็บจากโรงเรือนหรือสิ่งปลูกสร้างอย่างอื่น ๆ กับที่ดินที่ใช้ต่อเนื่องกับโรงเรือนหรือสิ่งปลูกสร้างนั้น

ตามมาตรา 8 แห่งพระราชบัญญัติภาษีโรงเรือนและที่ดิน พ.ศ. 2475 ให้ผู้รับประเมินชำระภาษีปีละ 1 ครั้ง ตามค่ารายปีของทรัพย์สิน คือ โรงเรือนหรือสิ่งปลูกสร้างอย่างอื่นกับที่ดินซึ่งใช้ต่อเนื่องกับโรงเรือนหรือสิ่งปลูกสร้างอย่างอื่นนั้น ในอัตราร้อยละ 12.5 ของค่ารายปี

ค่ารายปี หมายความว่าจำนวนเงินซึ่งทรัพย์สินนั้นสมควรให้เช่าได้ในปีนั้น ๆ ในกรณีที่ทรัพย์สินนั้นให้เช่าให้ถือว่าค่าเช่านั้นคือค่ารายปี หรือในกรณีที่หาค่าเช่าไม่ได้เนื่องจากเจ้าของทรัพย์สินดำเนินกิจการของตนเองหรือด้วยเหตุประการอื่นให้พนักงานเจ้าหน้าที่มีอำนาจประเมินค่ารายปีได้โดยคำนึงถึงลักษณะของทรัพย์สิน ขนาด พื้นที่ ทำเล ที่ตั้ง และบริการสาธารณะที่ทรัพย์สินนั้นได้รับประโยชน์ ทั้งนี้ ตามหลักเกณฑ์ที่รัฐมนตรีว่าการกระทรวงมหาดไทยกำหนดโดยประกาศในราชกิจจานุเบกษา

**สรุปหลักเกณฑ์การประเมินค่ารายปี**

1. ทรัพย์สินให้เช่า ค่าเช่าสมควรถือค่าเช่า คือ ค่ารายปี

2 ทรัพย์สินให้เช่า ค่าเช่าไม่ควรหรือค่าเช่าไม่ได้ประเมินโดยเทียบเคียง

- ค่ารายปีที่ล่วงหน้าแล้ว

- ค่ารายปีของทรัพย์สินที่เช่า

**ทรัพย์สินที่ได้รับการยกเว้นภาษีโรงเรือนและที่ดิน**

มาตรา 9

1. พระราชวัง

2. ทรัพย์สินของรัฐบาลที่ใช้ในกิจการของรัฐบาล หรือสาธารณะและทรัพย์สินของการรถไฟที่ใช้ในกิจการของรถไฟโดยตรง

3. ทรัพย์สินของโรงพยาบาลสาธารณะและโรงเรือนสาธารณะ

4. ทรัพย์สินซึ่งเป็นศาสนสมบัติ

5. โรงเรือนฯ ซึ่งปิดไว้ตลอดปีและเจ้าของมิได้อยู่เองหรือให้ผู้อื่นอยู่นอกจากคนเฝ้า

6. โรงเรือนหรือสิ่งปลูกสร้างของการเคหะฯ ที่ผู้เช่าซื้ออาศัยอยู่เองและมิได้ให้เป็นที่เก็บสินค้าหรือการประกอบการอุตสาหกรรม ฯ

**-2-**

**ขั้นตอนการชำระภาษี**

1. เจ้าของทรัพย์สินมีหน้าที่ยื่นแยบพิมพ์เพื่อแจ้งรายการทรัพย์สิน( แบบ ภ.ร.ด. 2) ต่อพนักงานเจ้าหน้าที่ในท้องที่ซึ่งทรัพย์สินนั้นตั้งอยู่ภายใน **เดือนกุมภาพันธ์ของทุกปี**  แต่ถ้าในปีที่ ล่วงมาแล้ว มีเหตุจำเป็นอันเกิดจากสาธารณะภัย หรือเหตุพ้นวิสัยที่จะป้องกันได้โดยทั่วไป ผู้ว่าราชการจังหวัด มีอำนาจเลื่อนกำหนดเวลาออกไปได้ตามที่เห็นสมควร

2. พนักงานเจ้าหน้าที่ตรวจสอบพิจารณาแบบ ฯ และถ้าเห็นจำเป็นมีอำนาจสั่งให้ผู้รับประเมินแสดงรายการเพิ่มเติมละเอียดยิ่งขึ้น หรือเรียกให้นำพยานหลักฐานมาสนับสนุนข้อความในแบบ ฯ ก็ได้เพื่อประโยชน์ในการรับประเมิน พนักงานเจ้าหน้าที่มีอำนาจเข้าไปตรวจทรัพย์สินได้ด้วยตัวเองต่อหน้าที่ผู้รับประเมิน ผู้เช่า หรือผู้ครอง หรือผู้แทน ระหว่างเวลาพระอาทิตย์ขึ้นและพระอาทิตย์ตก โดยต้องแจ้งเป็น ลายลักษณ์อักษรก่อนล่วงหน้า ไม่ต่ำกว่า 48 ชั่วโมง ก่อนการตรวจ และผู้รับประเมิน ผู้เช่าหรือผู้ครอง ต้องอำนวยความสะดวกตามสมควร

3. เมื่อได้ไต่สวนตรวจสอบแล้ว พนักงานเจ้าหน้าที่จะกำหนด

- ประเภทของทรัพย์สิน

- ค่ารายปีของทรัพย์สิน

- ค่าภาษีที่ต้องเสีย


และให้แจ้งรายการต่าง ๆ ดังกล่าวไปยังพนักงานเก็บภาษี ให้พนักงานเก็บภาษีแจ้งรายการประเมินไปให้ผู้รับประเมินทรัพย์สินในท้องที่ของตนเองทราบโดยไม่ชักช้า

4. เมื่อผู้รับประเมินได้รับแจ้งรายการประเมิน (แบบ ภ.ร.ด. 2) แล้วต้องไปชำระภาษี ต่อพนักงานเก็บภาษีภายใน 30 วัน นับตั้งแต่วันถัดจากวันที่ได้รับแจ้งการประเมิน ณ สำนักงานองค์การบริหารส่วนตำบลคลองศก

ประกาศ ณ วันที่ 10 ธันวาคม พ.ศ. 2555

( นายดำรงค์ แต่งนวล )

นายกองค์การบริหารส่วนตำบลคลองศก



ประกาศองค์การบริหารส่วนตำบลคลองศก

**เรื่อง การยื่นแบบและการชำระภาษีป้ายประจำปี 2556**

**ตามพระราชบัญญัติภาษีป้ายพุทธศักราช 2510**

**....................................................................**

เพื่อให้การปฏิบัติงานตามอำนาจหน้าที่ขององค์การบริหารส่วนตำบลคลองศก เป็นไปด้วยความเรียบร้อยและเพื่อให้ราษฎรในท้องถิ่นที่ตำบลคลองศกทราบและถือปฏิบัติ ต่อไป ให้เจ้าของป้ายยื่นแบบแสดงรายกายภาษีป้าย (แบบ ภ.ป.1) ต่อพนักงานเจ้าหน้าที่ ณ องค์การบริหารส่วนตำบลคลองศก โดยเริ่มตั้งแต่วันที่ 1 มกราคม - 31 มีนาคม 2557

**หลักการพิจารณาว่าป้ายใดต้องเสียภาษีหรือไม่**

1. เป็นป้ายตามมาตรา 6 ซึ่งมีลักษณะที่สำคัญคือ

1.1 เป็นป้ายที่แสดงชื่อ ยี่ห้อ หรือเครื่องหมาย

1.2 ใช้ในการประกอบการค้า หรือประกอบกิจการอื่นเพื่อหารายได้ หรือโฆษณาไว้ที่วัตถุ ไว้ที่วัตถุใด ๆ ด้วยอักษร ภาพ หรือเครื่องหมายที่เขียนและสลักจารึก หรือทำให้ปรากฏด้วยวิธีอื่น

2. ไม่เข้าข้อยกเว้นตามมาตรา 8

**ป้ายที่ได้รับการยกเว้นไม่ต้องเสียภาษีป้ายตามมาตา 8**

1. ป้ายที่แสดงไว้ ณ โรงมหรสพ และบริเวณของโรงมหรสพนั้นเพื่อโฆษณามหรสพ

2. ป้ายที่แสดงไว้ที่สินค้า หรือสิ่งห่อหุ้ม หรือบรรจุสินค้า

3. ป้ายที่แสดงไว้ในบริเวณงานที่จัดขึ้นเป็นครั้งคราว

4. ป้ายที่แสดงไว้ที่คน หรือสัตว์

5. ป้ายที่แสดงไว้ภายในอาคารที่ใช้ประกอบการค้าหรือประกอบการกิจการอื่นภายในอาคารซึ่งเป็นที่รโหฐานทั้งนี้เพื่อหา รายได้ และแต่ละป้ายมีพื้นที่ไม่เกิน 1 ตารางเมตร แต่ไม่รวมถึงป้ายตาม กฎหมายว่าด้วยทะเบียนพาณิชย์

6. ป้ายของราชการส่วนกลาง ราชการส่วนภูมิภาค หรือราชการส่วนท้องถิ่น ตามกฎหมายว่าด้วยระเบียบบริหารราชการแผ่นดิน

7. ป้ายขององค์การที่จัดตั้งขึ้นตามกฎหมาย ว่าด้วยการจัดตั้งองค์กรของรัฐ หรือตามกฎหมายว่าด้วยการนั้น และหน่วยงานที่นำรายได้ส่งรัฐ

8. ป้ายธนาคารแห่งประเทศไทย ธนาคารออมสิน ธนาคารอาคารสงเคราะห์ ธนาคารเพื่อการเกษตรและสหกรณ์ บริษัทเงินทุนอุตสาหกรรมแห่งประเทศไทย

9. ป้ายของโรงเรียนเอกชนตามกฎหมายว่าด้วยโรงเรียนเอกชนหรือสถาบันอุดมศึกษาเอกชนที่แสดงไว้ ณ อาคาร หรือบริเวณ โรงเรียนเอกชนหรือสถาบันอุดมศึกษา

10. ป้ายของผู้ประกอบการเกษตรซึ่งค้าผลผลิตอันเกิดจากการเกษตรของคน

11. ป้ายของวัด หรือผู้ดำเนินกิจการเพื่อประโยชน์แก่ศาสนาหรือการกุศลสาธารณะโดยเฉพาะ

12. ป้ายของสมาคม หรือมูลนิธิ

13. ป้ายตามที่กำหนดในกฎกระทรวง ได้แก่

-2-

13.1 ป้ายที่ติดตั้งหรือแสดงไว้ที่รถยนต์ส่วนบุคคล รถจักรยานยนต์ รถบดอัดถนน หรือรถแทรกเตอร์ ตาม กฎหมายว่าด้วยรถยนต์

13.2 ป้ายที่ติดตั้งไว้ทีล้อเลื่อน

13.3 ป้ายที่ติดตั้งหรือแสดงไว้ที่ยานพาหนะนอกเหนือจาก ข้อ 13.1 และ 13.2 โดยมีพื้นที่ไม่เกิน 500 ตารางเมตร

**ผู้มีหน้าที่ยื่นแบบแสดงรายการภาษีป้าย**

1. เจ้าของป้ายมีหน้าที่ยื่นแบบแสดงรายการภาษีป้าย

2. กรณีเจ้าของป้ายอยู่นอกประเทศ ให้ผู้แทนหรือตัวแทนเป็นผู้มีหน้าที่ยื่นแบบแสดงรายการภาษีป้าย

3. กรณีเจ้าของป้ายตาย เป็นผู้ไม่อยู่ เป็นผู้สาบสูญ เป็นบุคคลผู้ไร้ความสามารถ หรือเสมือนไร้ความสามารถ หรือเสมือนไร้ความสามารถ ให้ผู้จัดการมรดก ผู้ครอบครองมรดก ผู้จัดการทรัพย์สิน ผู้อนุบาล หรือผู้พิทักษ์ มีหน้าที่ยีนแบบแสดงรายการภาษีป้าย

**ระยะเวลาในการยื่นแบบแสดงรายการภาษีป้าย**

1. ให้ยื่นแบบแสดงรายการภาษีป้ายภายในเดือนมีนคมของทุกปี

2. เจ้าของป้ายต้องยื่นแบบแสดงรายการภาษีป้ายภายใน 15 วัน นับตั้งแต่

- ติดตั้งหรือแสดงป้ายอันต้องเสียภาษีหลังเดือนมีนาคมของทุกปี

- ติดตั้งหรือแสดงป้ายใหม่แทนป้ายเดิม และมีพื้นที่ข้อความ ภาพ หรือเครื่องหมายบางส่วนในป้ายที่ได้เสียภาษีแล้ว อันเป็นเหตุให้ต้องเสียภาษีป้ายเพิ่มขึ้น

3. ในกรณีที่มีการโอนป้าย ให้ผู้รับโอนแจ้งการรับโอนป้ายภายใน 30 วัน นับจากวันที่โอน

4. ในกรณีที่ปรากฏแก่พนักงานเจ้าหน้าที่ว่าไม่มีการมายื่นแบบแสดงรายการสำหรับป้ายใด เมื่อมีพนักงานเจ้าหน้าที่ไม่อาจหาตัวเจ้าของป้ายนั้นได้ ให้ถือว่าผู้ครอบครองป้ายนั้นเป็นผู้มีหน้าที่เสียภาษี ถ้าไม่อาจหาตัวผู้ครอบครองนั้นได้ ให้ถือว่าเจ้าของป้ายหรือผู้ครอบครองอาคารหรือที่ดินป้ายนั้นติดตั้งหรือแสดงอยู่เป็นผู้มีหน้าที่เสียภาษีป้ายตามลำดับ และให้พนักงานเจ้าหน้าที่แจ้งการประเมินภาษีป้ายเป็นหนังสือไปยังบุคคลดังกล่าว

**การเสียภาษี**

ให้ผู้มีหน้าที่เสียภาษีป้ายเสียเงินเพิ่มนอกจากเงินที่ต้องเสียภาษีป้ายในกรณีและอัตรา ดังต่อไปนี้

1. ไม่ยื่นแบบแสดงรายการภาษีป้ายในเวลาที่กำหนด ให้เสียภาษีเพิ่มร้อยละ 10 ของจำนวนเงินที่ต้องเสียภาษีป้าย เว้นแต่กรณีที่เจ้าของป้ายได้ยื่นแบบแสดงรายการภาษีป้ายก่อนที่พนักงานเจ้าหน้าที่จะแจ้งให้ทราบถึงการละเว้นนั้น ให้เสียเงินเพิ่มร้อยละ 5 ของจำนวนเงินที่ต้องเสียภาษีป้าย

2. ยื่นแบบแสดงรายการภาษีป้ายไม่ถูกต้อง ทำให้จำนวนเงินที่ต้องเสียภาษีป้ายลดน้อยลง ให้เสียเงินร้อยละ 10 ของป้ายที่ประเมินเพิ่ม

3. ไม่ชำระภาษีในเวลาที่กำหนด ให้เสียเงินเพิ่มร้อยละ 2 ต่อเดือน ของจำนวนเงินที่ต้องเสียภาษีป้ายเศษของเดือนให้นับเป็น 1 เดือน ทั้งนี้ไม่ให้นำเงินเพิ่มตามข้อ 1 และข้อ 2 ข้างต้นมาคำนวณเป็นเงินเพิ่มตามกรณีนี้

-3-

**การคำนวณพื้นที่ป้าย**

1. ป้ายที่มีขอบเขตกำหนดได้ให้เอาส่วนกว้างที่สุดคูณด้วยส่วนที่ยาวที่สุดของขอบเขตป้ายเป็นตารางเซนติเมตร

2. ป้ายที่ไม่มีขอบเขตกำหนดได้ ให้ถือว่าตัวอักษร ภาพ หรือเครื่องหมายที่อยู่ริมสุดเป็นขอบเขตสำหรับกำหนดส่วนกว้างที่สุด และยาวที่สุดแล้วคำนวณตามข้อที่ 1

3. เมื่อคำนวณพื้นที่ของป้ายแล้วถ้ามีเศษเกินกึ่งหนึ่งของ 500 เซนติเมตร ถ้าไม่เกินกึ่งหนึ่งให้ปัดทิ้ง

**อัตราภาษีป้าย**

1. ป้ายที่มีอักษรไทยล้วนให้คิดอัตรา 3 บาท ต่อ 500 ตารางเซนติเมตร

2. ป้ายที่มีอักษรไทยปนภาษาต่างประเทศและหรือปนกับภาพ หรือเครื่องหมาย อื่น ๆ ให้คิดอัตรา 20 บาท ต่อ 500 ตารางเซนติเมตร

3. ป้ายต่อไปนี้ ให้คิดอัตรา 40 บาท ต่อ 500 ตารางเซนติเมตร

(#) ป้ายที่ไม่มีอักษรไทยไม่ว่าจะเป็นภาพหรือเครื่องหมายใด ๆ หรือไม่

(\*) ป้ายที่มีอักษรไทยบางส่วนหรือทั้งหมดอยู่ใต้หรือต่ำกว่าอักษรต่างประเทศ

4. ป้ายใดถ้าอัตราที่ต้องเสียภาษีต่ำกว่า 200 บาท ให้เสียภาษีป้ายละ 200 บาท

**สรุปขั้นตอนการชำระภาษี**

1. เจ้าของป้ายที่มีหน้าที่ต้องยื่นแบบแสดงรายการเพื่อเสียภาษีภายในเดือนมีนาคมของทุกปี

2. พนักงานเจ้าหน้าที่ ( ปลัดองค์การบริหารส่วนตำบล) จะคิดคำนวณภาษีป้ายตามขนาดพื้นที่ และอัตราภาษีป้ายและแจ้งการประเมินให้เจ้าของป้ายทราบ ( แบบ ภ.ป. 1)

3. เจ้าของป้ายมีหน้าที่เสียภาษีป้ายภายใน 15 วัน นับตั้งแต่วันรับแจ้งการประเมิน

ประกาศ ณ วันที่ 10 ธันวาคม พ.ศ. 2555

( นายดำรงค์ แต่งนวล)

นายกองค์การบริหารส่วนตำบลคลองศก